Document ID: 32002L0031

Direktiva Komisije 2002/31/ES
z dne 22. marca 2002
o izvajanju Direktive Sveta 92/75/EGS v zvezi z energijskim označevanjem gospodinjskih klimatskih naprav
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 92/75/EGS z dne 22. septembra 1992 o navajanju porabe energije in drugih virov gospodinjskih aparatov s pomočjo nalepk in standardiziranih podatkov o izdelku [1] ter zlasti členov 9 in 12 Direktive,
ob upoštevanju naslednjega:
(1) Direktiva 92/75/EGS zahteva, da Komisija sprejme izvedbene direktive za različne gospodinjske aparate, vključno s klimatskimi napravami.
(2) Raba električne energije za klimatske naprave predstavlja znaten delež skupnih potreb gospodinjstev v Skupnosti po energiji. Obstajajo torej precejšnje možnosti za prihranek energije, ki jo porabijo te naprave.
(3) Usklajeni standardi so tehnične specifikacije, ki so jih sprejeli evropski standardizacijski organi, navedeni v Prilogi I k Direktivi 98/34/ES Evropskega parlamenta in Sveta z dne 22. junija 1998 o določitvi postopka za zbiranje informacij na področju tehničnih standardov in tehničnih predpisov [2], kakor je bila spremenjena z Direktivo 98/48/ES [3], in so v skladu s splošnimi smernicami za sodelovanje med Komisijo in navedenimi organi, ki so bile podpisane 13. novembra 1984 s spremembami.
(4) Če je potrebno, naj države članice v skladu z Direktivo Sveta 86/594/EGS z dne 1. decembra 1986 o emisijah hrupa, ki ga povzročajo gospodinjski aparati [4], navedejo podatke glede emisij hrupa.
(5) Ukrepi, predvideni s to direktivo, so v skladu z mnenjem odbora, ustanovljenega v skladu s členom 10 Direktive 92/75/EGS -
SPREJELA NASLEDNJO DIREKTIVO:
Člen 1
Ta direktiva se uporablja za gospodinjske klimatske naprave, ki se napajajo iz električnega omrežja, kakor so opredeljene z Evropskimi standardi EN 255-1, EN 814-1 ali z usklajenimi standardi iz člena 2.
Ne uporablja se za naslednje naprave:
- naprave, ki lahko uporabljajo tudi druge energijske vire,
- naprave s sistemom zrak-voda in voda-voda,
- enote z izhodno močjo (močjo hlajenja), večjo od 12 kW.
Člen 2
1. Podatki, ki jih zahteva ta direktiva, se priskrbijo z meritvami, opravljenimi v skladu z usklajenimi standardi, ki jih je sprejel Evropski odbor za standardizacijo (CEN) na podlagi mandata Komisije v skladu z Direktivo 98/34/ES in katerih referenčne številke so bile objavljene v Uradnem listu Evropskih skupnosti ter za katere so države članice objavile referenčne številke nacionalnih standardov, ki prenašajo navedene usklajene standarde.
Določbe iz prilog I, II in III k tej direktivi, ki predpisujejo navajanje podatkov glede emisij hrupa, se uporabljajo le, če te podatke zahtevajo države članice v skladu s členom 3 Direktive 86/594/EGS. Meritve za te podatke se opravijo v skladu z navedeno direktivo.
2. V tej direktivi imajo uporabljeni pojmi enak pomen kakor v Direktivi 92/75/EGS.
Člen 3
1. Tehnična dokumentacija iz člena 2(3) Direktive 92/75/EGS vključuje:
(a) ime in naslov dobavitelja;
(b) splošni opis modela, ki zadostuje za enostavno in nedvomno prepoznavanje;
(c) podatke, ki po potrebi vključujejo tudi risbe glavnih sestavnih delov modela in zlasti delov, ki znatno vplivajo na porabo energije;
(d) poročila o ustreznih meritvenih preskusih, opravljenih v skladu s preskusnimi postopki za usklajene standarde iz členu 2(1) te direktive;
(e) morebitna navodila za uporabo.
Če so informacije v zvezi z določenim kombiniranim modelom pridobljene z izračunom na podlagi sestave in/ali ekstrapolacije iz drugih kombiniranih modelov, naj dokumentacija vključuje podrobnosti takšnih izračunov in/ali ekstrapolacij ter preskusov, ki so bili opravljeni za potrditev točnosti opravljenih izračunov (podrobnosti o matematičnem modelu za izračun učinkovitosti deljenega sistema ter o meritvah, opravljenih za potrditev tega modela).
2. Nalepka iz člena 2(1) Direktive 92/75/EGS je takšna, kakor jo določa Priloga I k tej direktivi.
Nalepka se namesti na zunanji strani sprednjega ali zgornjega dela naprave tako, da je jasno vidna in ni zakrita.
3. Vsebina in oblika podatkovne kartice iz člena 2(1) Direktive 92/75/EGS je takšna, kakor jo določa Priloga II k tej direktivi.
4. Če so naprave ponujene v prodajo, najem ali kup na obroke v obliki tiskanega ali pisnega sporočila ali v kakršni koli drugi obliki, iz katere je razvidno, da potencialni kupec naprave ne more videti razstavljene, kot so pisna ponudba, kataloška prodaja po pošti, oglasi na internetu ali v drugih elektronskih medijih, potem sporočilo vsebuje vse podatke, ki so določeni v Prilogi III k tej direktivi.
5. Razred energijske učinkovitosti se določi v skladu s Prilogo IV.
Člen 4
Države članice dovolijo s prehodnim ukrepom do 30. junija 2003 dajanje v promet, trženje in/ali razstavljanje proizvodov ter distribucijo sporočil iz člena 3(4), ki niso v skladu s to direktivo.
Člen 5
1. Države članice sprejmejo in objavijo zakone in druge predpise, potrebne za uskladitev s to direktivo, pred 1. januarjem 2003. O tem takoj obvestijo Komisijo.
Te predpise uporabljajo od 1. januarja 2003.
2. Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
3. Države članice sporočijo Komisiji besedila predpisov nacionalne zakonodaje, sprejete na področju, ki ga ureja ta direktiva.
Člen 6
Ta direktiva začne veljati dvajseti dan po objavi v Uradnem listu Evropskih skupnosti.
Člen 7
Ta direktiva je naslovljena na države članice.
V Bruslju, 22. marca 2002

Labels: 3
14
1
20